Nyt se on varmaa – Jokerien huippulupaus Eeli Tolvanen lähtee NHL:ään jo tänä keväänä

Jokerien Eeli Tolvanen on solminut NHL-sopimuksen Nashville Predatorsin kanssa.

Jokerien kausi KHL:ssä voi päättyä jo torstaina, mutta yhden pelaajan kausi ei pääty vielä vähään aikaan.

Eeli Tolvasen kausi nimittäin jatkuu Nashville Predatorsin NHL-organisaatiossa. Hän on Predatorsin ensimmäisen kierroksen varaus (30. pelaaja) kesällä 2017.

Tolvanen, 18, on allekirjoittanut tulokassopimuksen Nashvillen kanssa ja matkustaa Pohjois-Amerikkaan heti Jokerien kauden päätyttyä.

Lähdöstä tulee kiireinen. Ilta-Sanomien tietojen mukaan Tolvanen on jo selvittänyt Yhdysvaltain lähetystössä työlupa- ja viisumiasiansa kuntoon.

Sopimus on syntynyt jo jonkin aikaa sitten, mutta sitä ei ole tarkoitus julkistaa ennen kuin Jokerien kausi on ohi. Urheilulehti ja Ilta-Sanomat kirjoittivat Tolvasen mahdollisesta NHL:ään lähtemisestä helmikuussa.

Jokerit on KHL:n pudotuspeleissä tappiolla Moskovan TsSKA:aa vastaan otteluin 1–3. Sarjan viides ottelu pelataan torstaina Moskovassa. Jatkoon pääsee neljällä voitolla. Jokereilla on tietenkin vielä mahdollisuus kääntää sarja voitokseen.

Eeli Tolvanen on laukonut KHL:n pudotuspeleissä viisi osumaa. Runkosarjassa hän osui 19 kertaa.­

Tolvasen sopimus on NHL:n työehtosopimuksen mukaisesti kolmivuotinen. Sen keskeiset asiat on tarkoin määritelty työsopimuksessa, kuten suurin mahdollinen kokonaispalkka (925 000 dollaria eli 753577 euroa kaudessa) sekä se, että sopimus on kaksisuuntainen. Kaksisuuntainen sopimus tarkoittaa sitä, että pelaajan palkka on farmiliigassa pienempi kuin NHL:ssä.

Nashville aikoo tarjota Tolvaselle heti mahdollisuuden pelata NHL:ssä. Joukkueen GM David Poile ei ole kauden aikana peitellyt haluaan saada Tolvanen kokoonpanoon jo tämän kauden aikana.

Nyt sen aika tulee.

Leijonien kannalta uutinen ei ole pelkästään positiivinen. Tolvanen oli olympialaisissa Leijonien parhaimmistoa ja kuuluisi varmasti MM-joukkueen avainpelaajiin, mutta Nashvilleä povataan tällä kaudella aina Stanley Cupin finaaliin saakka, jolloin MM-kisat jäisivät Tolvaselta väistämättä väliin.

Pyeongchangin olympiaturnauksessa Tolvanen (kesk.) oli Leijonien paras pistemies.­

Luvassa tuhdit bonukset

Tolvasen sopimuksessa olevat suoritusbonukset ovat IS:n tietojen mukaan harvinaisen kovat. IS:n tietojen mukaan edes Patrik Laineen peruspalkan päälle tulevat bonukset eivät ole yhtä kovat kuin Tolvasella.

IS kirjoitti nyt toista kauttaan NHL:n Winnipegissä pelaavan Laineen bonuksista maaliskuun alussa. Hänellä on nyt mahdollisuus lähes nelinkertaistaa tulokassopimuksensa peruspalkka.

Parhaimmillaan Laine voi tienata toiselta NHL-kaudeltaan A- ja B-bonuksina yhteensä 2,65 miljoonaa dollaria, mikä nostaisi vuosiansiot hulppeaan 3,58 miljoonaan dollariin eli 2,89 miljoonaan euroon.

Pelaajat voivat myös saada pelaajasopimuksen ulkopuolelle kirjattuja bonuksia, joita NHL maksaa palkintoäänestyksissä pärjänneille sekä maali-, syöttö- ja pistepörssissä kymmenen kärkeen sijoittuneille pelaajille.

Käynnissä sensaatiokausi

Vaikka Eeli Tolvanen pomppasi suuren kansan tietoisuuteen vasta oikeastaan tämän kauden aikana, on hänet tunnettu aina kovana maalintekijänä. Hän voitti 2014 C-nuorten SM-sarjan maalipörssin tehtyään 43 maalia ja seuraavana vuonna B-nuorten SM-sarjan maalipörssin maalattuaan 39 kertaa.

Kahden seuraavan kauden aikana Yhdysvaltain junioriliigassa USHL:ssä (2015–17) Tolvanen teki 101 ottelussa 47 maalia. Hän siirtyi Jokereihin täksi kaudeksi.

Eeli Tolvanen osallistui viime kesänä Nashvillen tulokasleirille.­

Syyskauden sensaatio Tolvanen teki KHL:n runkosarjassa 49 ottelussa 19+17=36 pistettä. Käynnissä olevissa pudotuspeleissä hänen saldonsa on 5+1=6 yhdeksässä ottelussa.

Nummelasta ponnistanut hyökkääjä on voittanut Bluesissa kahdesti C-nuorten SM-kultaa. Pikkuleijonissa kultaa huuhdottiin keväällä 2016, kun Tolvanen voitti alle 18-vuotiaiden MM-kisojen maalipörssin.

Nuorisomaajoukkueiden vakiokasvo on pelannut myös kahdet alle 20-vuotiaiden MM-kisat, joissa saldo on 11 ottelua ja 3+9=12 pistettä.

Helmikuun olympialaisissa Tolvanen teki viidessä ottelussa 3+6=9 pistettä ja palkittiin valinnalla tähdistökentälliseen.